NITRA. Na autobusovej zastávke v priemyselnom parku, neďaleko závodu Jaguar Land Rover, našli opakovane uhynuté bažanty. Vrazili do skla.
Ľudia volali mestskú políciu, ktorá eviduje dva takéto prípady. V utorok 1. októbra boli na zastávke dva mŕtve bažanty, 5. septembra ich bolo až päť.
"Kontaktovali sme člena miestneho poľovného združenia, ktorý vtáky odniesol," povedal náčelník mestskej polície Erik Duchoň.
Bažanty neodradili ani siluety dravcov, ktoré sú nalepené na presklenej zastávke. "Asi tadiaľto vedie ich preletová dráha," myslí si muž, ktorý nás na prípad upozornil. Riešením by podľa neho mohla byť výmena priehľadného skla za takzvané mliečne.
Zastávka patrí štátu, mesto ešte majetok neprevzalo. Kontaktovali sme preto v piatok štátnu spoločnosť MH Invest, ktorá má na starosti výstavbu strategického parku.
"O uvedenom probléme sme neboli doposiaľ informovaní. Na základe vášho podnetu začneme iniciovať opatrenia v spolupráci s príslušnými zložkami ochrany prírody," reagovali z MH Investu.
Pred siedmimi rokmi uhynulo jedenásť drozdov čiernych na dvoch autobusových zastávkach pod Zoborom. Vtedy tam ešte neboli nalepené siluety dravcov v životnej veľkosti, ktoré slúžia na odstrašenie vtákov. Tie sú dezorientované, keď vidia cez presklenú stenu na druhú stranu. Majú snahu preletieť cez sklo.